kaerle etc. doen te weten allen iegewoirdich ende toecomende
dat wy ontfaen hebben de oitmoedige supplicatie van peter hasen
inhoudende hoe dat zekeren tyt geleden de voirs. suppliant drinckende
ten huyse van boudewin winters met goert hasen zyn
vader ende amelryck vander vueren getrouwt hebbende
zyn zuster in een gelage ende een geheeten willem
van winde met zyn consorten in een andere gelage
ende nae dat de voirs. willem gesien hadde den voirs. supliant
ende amelryck seyde tot hemluden ghy loeveners en hebt
ghy myn gansen niet gesien met meer andere iniurieuse
woerden tot drye oft vier reysen toe seggende dairop
zy quetlich antworden willem zwyghet dairaff wy
en dragens ons met aeve al wonen wy te loevenen wy
zyn van thienen geboren wy brengen u een vriendelycken
dronck de voirs. willem persisterende in zyn voernemen
heeft andermale geseet en hebt ghy myn gansen niet
gesien dairop de voirs. suppliant antworde willem ick
bid u om die passie goids laet ons met vrede ende
de voirs. amelrick seyde totten supliant swycht en
drages u met aeve hebben die van loeven ghespeelt
en hebt ghy myn gansen niet gesien zoe hebben die
van thienen oick gespeelt hy da bom dat hoorende de
voers. willem sonder meer woerden nam een quartpot
met biere die worpende naerden voern. supliant ende
amelrick zoe dat hy geraecte een jonck knechtken
oudt omtrent twaelff jaren voer die tafele staende
ende werp hem twee tanden uuyten monde zoe dat
tselve knechkin opgenomen ende totten voirs. willem
geseet sprinct uuyter veynster ghy hebt tknechtkin
doot hy dat hoorende spranck ter veynster uuyt
hebbende in zyn hant twee steenen de suppliant
dit zyende ooc ten huyse uuyt commen zynde soe werp
de selve willem met fellen moede twee reysen naden
suppliant roupende her hoerezoenen waer zydy coempt
aen met dyen loepende naden huyse van eenen
genaempt peter van goidsnoven hem daer in meenende
salveren maer de voirn. suppliant uuyt gramscap ende
hitte van bloede liep naeden voirs. willem zoe
dat hy hem achterhaelde aleer hy int huys conste
gecomen ende gaf hem dair eenen steke in
zyn schouwere de welcke de selve willem gevoelende
hep inde kuekene vanden selven huyse nemende een
spit vander schouwen om naden suppliant te loepene
maer de voers. peeter suppliant met zynder huysvrouwen hielden
hem alzoe dat hy niet uuyt en mochte vander
welcke quetsure de voirs. willem is gecommen van
levenen lyve ter doot ende hoe wel den suppliant
de voirs. ongeval ende dootslach zeere leet is
zoe heeft hy hem nochtans uuyt vreese van
justicien geabsenteert uuyt onsen landen ende heerlicheden
inden welcken hy niet en soude dorren wederkeren
maer hem moeten houden in vreemden landen
in grooter armoeden zoe verre hem onse gracie ende
genade hierop niet en worde verleent alsoe hy
seet ons dairomme oitmoedelyck biddende soe eist
dat wy desen aengesien willende den voern. suppliant in
desen gracie ende genade prefereren rigeur van justicien
zunderlinghe ter eeren ende weerdicheyt vander heyliger
passien onsen lyefs heeren die hy als hedent om onser
alder verlossinge ende salicheyt geleden heeft aen
den houdte des cruycen den selven supliant genegen
wesende tot zyne bede ende begeerte hebben inden
gevalle als boven geremitteert quytgeschonden ende
vergeven remitteren schelden quyte ende vergeven
uuyt onser sunderlinger gracien by desen de mesdaet
ende dootslach voirs. mitgaders oick alle penen ende
emenden corporele ende criminele daer inne by hem
overmits ende uuyt sake van tgene des voers. is tegens
ons onse hoocheyt ende justicie eenichssins mach
hebben ontgaen ende hebben hem dien aengaende gerestitueert
ende gestelt restitueren ende stellen by desen tot
zyne goede fame ende name in onse lande ende
heerlicheyden van brabant ende van overmaze ende
allen anderen onsen landen ende heerlicheden ende tot
zyn goeden noch ter tyt niet geconfisqueert zynde
zoe verre dair eenige waren gelyck als hy was voirden
voirs. dootslach imponerende hierop een eeuwich zwygen
ende silencie onsen procureur generael ende allen anderen onsen
richteren justicieren ende officieren onsen voirs. lants
van brabant hoedanige die zyn oft wesen moghen satisfactie
nochtans yerts ende alvoeren gedaen der partien geinteresseert
zoe verre die niet gedaen en ware civilick alleenlick
behoudelick nochtans dat hy gehouden wert den voirs.
dootslach iegens ons civilick te beteren naer gelegentheyt
der mesdaet ende faculteyt van zyn goeden ende voits
te betalen die redelycken costen van justicie indien
datter eenige gedaen ende naegevolght zyn ter taxatie
ende arbitraigen van onsen lieven ende getrouwen den
cancellier ende luden van onsen rade in brabant die
wy dair toe committeren ontbieden hieromme ende bevelen
den selven onsen cancellier ende luden van onsen rade
in brabant dat voer hen geroupen de gene die
dairomme behoiren sullen geroepen te zyne zy procederen
ende doen procederen wel ende duechdelick totter
verificatie ende interinemente van desen ende
dat gedaen ende de voirs. civile boete getaxeert
gearbitreert ende betaelt in handen vanden genen
van onsen rentmeesteren oft officieren dient angaet
die welcke gehouden sal zyn dairof ontfanck te
maken rekening bewys ende reliqua te doen tot onsen
prouffyte metten anderen penningen van zynen ontfange
zy onse drossaet van brabant meyere van loevenen
ende van thienen ende alle andere onsen ende
onser vasallen oft smaelre heeren richteren justicieren
ende officieren ons voirs. lants van brabant ende
van overmaze hoedanich die zyn oft wesen moghen
tegenwoirdich ende toecomende hueren stedehouderen ende
elck van hen zoe hem dat toebehoirt ende aengaen mach
den voirs. suppliant van desen onseen tegenwoirdiger gracien
remissien ende quytscheldinghe inder manieren voirs.
payselyck volcomelyck ende tot eewighen daghen doen
ende laten genyeten ende gebruycken sonder hem
te doen noch te laten geschien in lyve noch in goede
eenich hinder letsel oft moyenisse ter contrarien maer
indien zyn lyf oft eenige van zyn ongeconfisqueerden
goeden waren daeromme gevanghen becommert oft
gearresteert dat zy die ter stont stellen oft doen
stellen tot volcommen delivrancie want ons alzoe
gelieft ende ten eynde dat dit goet vast ende
gestadich blyve tot eewighen dagen soe hebben wy
onsen zeghel hier aen doen hanghen behouden ons
in allen anderen saken onze recht ende een yegelyck
des zyns gegeven in onse stede van mechelen
opten goeden vrydach inde maent van april int
jaer onsenheeren duysent vyfhondert ende tweetwintich
ende van onsen rycken te wetene vanden roomschen
ende hongrie etc tiiiie ende van spaengnen etc tviiie
staet ende atter$$unave voere de stat van
bruessel voere vi jaeren inne $$ aen$ t$ janssens
xvc ende xxv